ΑΠΟΦΑΣΗ ΤΟΥ ΣΥΜΒΟΥΛΙΟΥ της 18ης Δεκεμβρίου 1997 σχετικά με το πρόγραμμα Tacis 1997 για την ανάπτυξη της κοινωνίας πολιτών στη Λευκορωσία (98/1/ΕΚ, Ευρατόμ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

τον κανονισμό (Ευρατόμ, ΕΚ) αριθ. 1279/96 του Συμβουλίου, της 25ης Ιουνίου 1996, για τη χορήγηση συνδρομής για την οικονομική μεταρρύθμιση και ανάκαμψη στα Νέα Ανεξάρτητα Κράτη και τη Μογγολία (1), και ιδίως το άρθρο 3 παράγραφος 11,

την πρόταση της Επιτροπής,

Εκτιμώντας:

ότι η εσωτερική κατάσταση στη Λευκορωσία επιδεινώθηκε, ιδίως από το Νοέμβριο του 1996, με συνέπειες την οπισθοδρόμηση στη διαδικασία εκδημοκρατισμού, τον περιορισμό των βασικών ελευθεριών και τις παραβιάσεις των δικαιωμάτων του ανθρώπου 7

ότι, γι' αυτό το λόγο, δεν κατέστη δυνατή η διαπραγμάτευση με τις αρχές της Λευκορωσίας ενδεικτικού προγράμματος Tacis για τα έτη 1996-1999, άρα και οιουδήποτε προγράμματος δράσης, παρόλο που, υπό κανονικές συνθήκες, τέτοια προγράμματα αποτελούν τη βάση της διμερούς συνεργασίας του Tacis με τη δικαιούχο χώρα, σύμφωνα με το άρθρο 5 του κανονισμού (Ευρατόμ, ΕΚ) αριθ. 1279/96 7

ότι το Συμβούλιο ενέκρινε θέση έναντι της Λευκορωσίας, η οποία περιλαμβάνεται στα συμπεράσματα της 24ης Φεβρουαρίου 1997, στη δήλωση της 29ης Απριλίου 1997 και στα συμπεράσματα της 15ης Σεπτεμβρίου 1997 και προβλέπει την αναστολή της συνεργασίας με τις αρχές της Λευκορωσίας, λόγω της απουσίας πειστικών προσπαθειών εκ μέρους τους για την προώθηση των απαραίτητων δημοκρατικών μεταρρυθμίσεων, αλλά συγχρόνως προσφέρει στη Λευκορωσία συνδρομή κατά τη διαδικασία εκδημοκρατισμού, ιδίως σε δύο επιμέρους τομείς: προστασία των δικαιωμάτων του ανθρώπου και ελευθερία των μέσων ενημέρωσης 7

ότι η Κοινότητα παρείχε στήριξη στη διαδικασία εκδημοκρατισμού μέσω του κονδυλίου του προϋπολογισμού Β7-7010, αλλά ότι η προσπάθεια χρειάζεται εμβάθυνση και συμπλήρωση με άλλα μέτρα 7

ότι το άρθρο 3 παράγραφος 11 του κανονισμού (Ευρατόμ, ΕΚ) αριθ. 1279/96 παρέχει τη δυνατότητα στο Συμβούλιο να λάβει τα κατάλληλα μέτρα σχετικά με τη συνδρομή σε ένα κράτος εταίρο, στην περίπτωση που λείπει ένα σημαντικό στοιχείο για τη συνέχιση της συνεργασίας με χορήγηση συνδρομής, ιδίως σε περιπτώσεις παραβίασης των δημοκρατικών αρχών και των ανθρώπινων δικαιωμάτων 7

ότι η Επιτροπή πρότεινε στο Συμβούλιο τη θέσπιση προγράμματος για την ανάπτυξη της κοινωνίας πολιτών στη Λευκορωσία, στα πλαίσια του προγράμματος Tacis για το 1997, ως την ενδεδειγμένη ενέργεια προς τη Λευκορωσία 7

ότι, εν απουσία ενδεικτικού προγράμματος Tacis για την περίοδο 1996-99 και, συνεπώς, εν απουσία του προγράμματος δράσης για τη Λευκορωσία, το πρόγραμμα που προτείνει η Επιτροπή θα εφαρμοστεί σύμφωνα με τις σχετικές διαδικασίες που καθορίζονται στον κανονισμό (Ευρατόμ, ΕΚ) αριθ. 1279/96, και ιδίως τα άρθρα 6 και 8,

ΑΠΟΦΑΣΙΖΕΙ:

Άρθρο 1

Εγκρίνεται το πρόγραμμα Tacis 1997 για την ανάπτυξη της κοινωνίας πολιτών στη Λευκορωσία ύψους, κατ' ανώτατο όριο, 5 εκατομμυρίων Ecu.

Άρθρο 2

Το πρόγραμμα εφαρμόζεται από την Επιτροπή, η οποία ενεργεί σύμφωνα με τις κατάλληλες διαδικασίες που θεσπίζονται με τον κανονισμό (Ευρατόμ, ΕΚ) αριθ. 1279/96, και ιδίως τα άρθρα 6 και 8.

Άρθρο 3

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 18 Δεκεμβρίου 1997.

Για το Συμβούλιο

Ο Πρόεδρος

F. BODEN

(1) ΕΕ L 165 της 4. 7. 1996, σ. 1.